แห่จองสลากครึ่งชั่วโมงหมด
จองสลากล่วงหน้า รอบที่ 3 คนยังคึกคัก ยอดซื้อสลากหมดภายในครึ่งชั่วโมงบอร์ดปวดหัวรายย่อยโวยวืดจองซื้อผ่านสาขาเสียเปรียบทางเน็ต
4 พ.ย. 2558

จองสลากล่วงหน้า รอบที่ 3 คนยังคึกคัก ยอดซื้อสลากหมดภายในครึ่งชั่วโมงบอร์ดปวดหัวรายย่อยโวยวืดจองซื้อผ่านสาขาเสียเปรียบทางเน็ต 
บรรยากาศการเปิดให้ประชาชนที่สนใจเข้าร่วมโครงการสั่งซื้อ-จองลอตเตอรี่ล่วงหน้า ที่เปิดให้ประชาชนที่ลงทะเบียนและเข้ามาทำรายการผ่านธนาคารกรุงไทย ครั้งที่ 3 ยังคงคึกคักอย่างมาก โดยเฉพาะบริเวณตู้เอทีเอ็มธนาคารกรุงไทย มีประชาชนมารอต่อคิวจำนวนมาก เพื่อทำการสั่งซื้อ-จองลอตเตอรี่ก่อนเวลาเปิดให้บริการพร้อมกันในช่วงเวลา 08.00 น.
การสั่งซื้อ-จองลอตเตอรี่ ล่วงหน้า ยังมีประชาชนและผู้ค้าลอตเตอรี่ให้การตอบรับเป็นจำนวนมาก โดยโครงการดังกล่าว แบ่งเป็น 2 ส่วน ได้แก่ ส่วนแรกจะเป็นการเปิดระบบสั่งซื้อ ที่มาจากผู้ที่ทิ้งลอตเตอรี่ของงวดวันที่ 16 พ.ย. 2558 ซึ่งมีจำนวนกว่า 19,680 เล่มคู่ ที่เปิดให้ประชาชนสั่งซื้อใช้เวลาเพียง 5.32 นาทีเท่านั้น ถือว่าดำเนินการรวดเร็วกว่าครั้งที่ผ่านมาที่ใช้เวลา 6 นาที ซึ่งมีผู้ได้ลอตเตอรี่ไป 1,798 ราย โดย 3 จังหวัดแรกที่ สั่งซื้อสูงสุด ได้แก่ กรุงเทพฯ เลย และนนทบุรี
สำหรับการเปิดสั่งจองสลากงวดวันที่ 1 ธ.ค. 2558 พบว่าประชาชนสั่งจองสลากล่วงหน้า 1.3 แสนเล่มคู่ หรือคิดเป็น 26 ล้านฉบับ (13 ล้านคู่) ใช้เวลาเพียง 24 นาทีเท่านั้น ตั้งแต่เวลา 08.05-08.30 น. ถือว่าดำเนินการรวดเร็วกว่าครั้งที่ผ่านมาที่ใช้เวลา 35 นาที ซึ่งมีผู้ที่จองลอตเตอรี่ได้ 11,448 ราย โดย 3 จังหวัดแรกที่สั่งจองสูงสุด ได้แก่ กรุงเทพฯ เลย และนนทบุรี
อย่างไรก็ตาม หากประเมินจากที่ประชาชนลงทะเบียนไว้เข้ามาทำรายการผ่านธนาคารกรุงไทยประมาณ 95,285 ราย มีประชาชนสามารถเข้าร่วมโครงการสั่งซื้อ-จองลอตเตอรี่ล่วงหน้า ทั้งงวดสั่งซื้อวันที่ 16 พ.ย. 2558 และงวดสั่งจองวันที่ 1 ธ.ค. 2558 รวมทั้งสิ้นประมาณ 13,246 ราย ใช้เวลารวมเพียง 29.32 นาทีเท่านั้น และส่งผลให้ยังมีประชาชนไม่สามารถเข้าร่วมโครงการครั้งนี้ได้ทันกว่า 82,039 ราย
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล กล่าวว่า โครงการสั่งซื้อ-จองสลากล่วงหน้า มีประชาชนสนใจเข้าร่วมจำนวนมาก แต่ไม่สามารถที่จะจัดสรรสลากให้กับประชาชน ที่เปิดบัญชีกับธนาคารกรุงไทย ไว้ได้ทุกคน เนื่องจากในแต่ละงวดความสามารถในการพิมพ์ลอตเตอรี่สูงสุดของสำนักงานสลากฯ ที่ 100 ล้านฉบับ หรือ 50 ล้านคู่ (5 แสนเล่มคู่) เท่านั้น โดยขั้นตอนต่างๆ จะดำเนินการผ่านระบบของธนาคาร หากใครเข้ามาสั่งซื้อ-จองลอตเตอรี่ก่อนก็จะได้รับสิทธิก่อนตาม ลำดับ ซึ่งพบว่าครั้งนี้ประชาชนจำนวนมากจะดำเนินการผ่านตู้เอทีเอ็มและเน็ตแบงก์เพราะมีระยะเวลาที่รวดเร็วกว่า
ทั้งนี้ การเข้าร่วมโครงการสั่งซื้อ-จองลอตเตอรี่ล่วงหน้า ครั้งที่ 3 มีจำนวนผู้ที่ได้ลอตเตอรี่ไปจำหน่ายลดลง เฉลี่ยรายละ 15 เล่มเป็นส่วนใหญ่ อย่างไรก็ดียังพบว่ามีการร้องเรียนของประชาชนผ่านคอลเซ็นเตอร์เพิ่มขึ้นเป็นวันละ 100 ราย เกี่ยวกับการจำหน่ายลอตเตอรี่เกินราคา จึงต้องแจ้งตำรวจลงพื้นที่ตรวจสอบและดำเนินการตามกฎหมายอย่างเคร่งครัด